Περιεχόμενα

[Εισαγωγή 1](#_Toc88565615)

[Ζητήματα σχολικής αυτονομίας 2](#_Toc88565616)

[Διοίκηση από μέσα προς τα έξω 2](#_Toc88565617)

[Οιονεί εκπαιδευτικές αγορές 2](#_Toc88565618)

[Αρμοδιότητες Διευθυντή 3](#_Toc88565619)

[Φυσιογνωμία – προφίλ σχολείου 3](#_Toc88565620)

[Νόμος 4823/2021 3](#_Toc88565621)

[Διδακτικό Υλικό 3](#_Toc88565622)

[Ανάθεση Διδασκαλίας από τον διευθυντή 4](#_Toc88565623)

[Χρηματοδότηση 4](#_Toc88565624)

[Πρότυπο γυμνάσιο τεχνολογίας και τηλεπικοινωνιών 5](#_Toc88565625)

[Περιγραφή - πεδίο 5](#_Toc88565626)

[Στρατηγικοί στόχοι 5](#_Toc88565627)

[Ανάγκες – Περιορισμοί - Ευκαιρίες 6](#_Toc88565628)

[Συμπεράσματα 6](#_Toc88565629)

[Πλεονεκτήματα 7](#_Toc88565630)

[Μειονεκτήματα 7](#_Toc88565631)

[Βιβλιογραφία 7](#_Toc88565632)

# Εισαγωγή

Σε ένα αποκεντρωτικό καθεστώς στο εκπαιδευτικό σύστημα, ο όρος σχολική αυτονομία έχει ιδιαίτερη σημασία και οι σχολικές μονάδες αποκτούν αυξημένες αρμοδιότητες. Η αποκέντρωση έχει συνδεθεί πολιτικά με δημοκρατικές κοινωνίες, με ελευθερία λήψης αποφάσεων και αυτονομία στις περιφερειακές αρχές, γεγονός που κληροδοτείται στην οργάνωση του εκπαιδευτικού συστήματος και την εκπαιδευτική ιδεολογία (Κατσαρός, 2008, σ.93). Στο αποκεντρωμένο εκπαιδευτικό σύστημα, ο σύλλογος διδασκόντων ορίζει την εκπαιδευτική προσέγγιση, εφαρμόζει τις εκπαιδευτικές διαδικασίες, το εκπαιδευτικό πρόγραμμα, τα μέσα διδαχής και τα προγράμματα επιμόρφωσης και αξιολογείται αναλόγως (Ανδρέου, 1996, σ.5). Η εξουσία περνά από το κεντρικό υπουργείο στις σχολικές μονάδες ενώ ταυτόχρονα καλούνται να αξιολογηθούν και να λογοδοτήσουν για τα αποτελέσματά (Δοξαριώτης, 2019).

Στην παρούσα εργασία, δίνουμε μία εικόνα των κάποιων ζητημάτων που σχετίζονται με τη σχολική αυτονομία όπως έχουν παρουσιαστεί σε μελέτες σε αποκεντρωτικά καθεστώτα που και πως επηρεάζουν τα σχολικά περιβάλλοντα. Επιλέγουμε τρία πεδία σχολικής αυτονομίας που αναφέρονται στον νόμο 4823/2021 περί εκπαιδευτικής μεταρρύθμισης και τα συνδέουμε με τα αναφερόμενα ζητήματα σχολικής αυτονομίας. Παρουσιάζουμε ένα σχολείο του Ηρακλείου Κρήτης και πλαισιώνεται το πεδίο εφαρμογής, τους στρατηγικούς στόχους και τις προκλήσεις, τα προβλήματα και τις ανάγκες που προϋποθέτει η επίτευξη των στόχων. Κλείνοντας, αναφερόμαστε στα αποτελέσματα που φέρει η σχολική αυτονομία και πως επηρεάζει θετικά και αρνητική το σχολείο.

# Ζητήματα σχολικής αυτονομίας

## Διοίκηση από μέσα προς τα έξω

Ο Crossley (2013) συγκρίνει τον παραδοσιακό τρόπο οργάνωσης από πάνω προς τα κάτω, με την οργάνωση από μέσα προς τα έξω όπου το πρόγραμμα και η οργάνωση διαμορφώνονται από τους εκπαιδευτικούς. Η μέθοδος από μέσα προς τα έξω προτιμάται από τις κυβερνήσεις που καθορίζουν τις προσδοκίες τους και τους εκπαιδευτικούς που αποσκοπούν στην ενημέρωση και την εξέλιξη. Ο σκοπός είναι το σύστημα να αποκτήσει ευρεία αποδοχή και να δημιουργήσει φιλοδοξίες στους εκπαιδευτικούς (σ.7,8). Η δομή βασίζεται σε έξι παρεμβάσεις: στην ανάπτυξη των εκπαιδευτικών δεξιοτήτων, βελτίωση των δεξιοτήτων διοίκησης, πρόσβαση στους μαθητές και βελτίωση των συστημάτων, διευκολύνοντας τη βελτίωση, αναθεώρηση προτύπων και αναλυτικού προγράμματος, εξασφάλιση κατάλληλης ανταμοιβής για εκπαιδευτικούς και διευθυντές(σ.13). Οι εκπαιδευτικοί θεωρούνται οι σημαντικότεροι παράγοντες για να επιτύχει το σχολείο τους στόχους του. Η συνεργασία μεταξύ των εκπαιδευτικών εντός και εκτός του σχολείου και με άλλες σχολικές μονάδες είναι μείζονος σημασίας.

## Οιονεί εκπαιδευτικές αγορές

Ο Μούτσιος (2015) πραγματοποιεί έρευνα σε χώρες που οι οιονεί εκπαιδευτικές αγορές εφαρμόζονται και αναφέρεται σε κατηγορίες σχολείων που αναπτύχθηκαν προκειμένου να προσεγγίσουν μαθητές με συγκεκριμένο προφίλ. Αναφέρεται στα «σχολεία μαγνήτες» στις ΗΠΑ, που έχουν τις ρίζες τους σε σχολεία που δημιουργήθηκαν στοχεύοντας σε χαρακτηριστικούς πληθυσμούς. Τέτοια σχολεία ήταν μονάδες σε υποβαθμισμένες περιοχές που αποσκοπούσαν στην κατάργηση του φυλετικού διαχωρισμού. Τα σχολεία «μαγνήτες» αναπτύχθηκαν σε διάφορες χώρες και εξειδικεύονται σε ξένες γλώσσες, αθλητισμό ή άλλα ενώ υπάρχουν περιπτώσεις αναζήτησης μαθητών με αυξημένες γνωστικές δυνατότητες. Τα σχολεία «charter» έχουν όμοιους όρους με αυτούς της αγοράς. Υποστηρίζουν εγγραφές μαθητών ανεξαρτήτως περιοχής διαμονής, εναλλακτικές μεθόδους διοίκησης, γονική εμπλοκή και αυξημένο ανταγωνισμό με άλλα σχολεία. Οι κατηγορίες των σχολείων «μαγνήτες» εξαπλώθηκε επίσης στην Νέα Ζηλανδία, στην Αγγλία με σχολεία με εθνικό ή θρησκευτικό κριτήριο όπως οι Εβραίοι και οι Μουσουλμάνοι και στην Αυστραλία όπου τα ελληνικά σχολεία ιδρύθηκαν με ιδιωτική πρωτοβουλία. Υπογραμμίζεται, πως τα σχολεία κατάφεραν να αναπτυχθούν μέσα σε περιβάλλοντα σχολικής αποκέντρωσης που υποστήριζαν οι εθνικές πολιτικές.

## Αρμοδιότητες Διευθυντή

Οι αρμοδιότητες που παραχωρούνται στην ηγεσίας στο περιβάλλον σχολικής αυτονομίας αποτελεί ενδιαφέρον συζήτηση και αντανακλάται στον ρόλο του διευθυντή. Κατά τη δεκαετία του ’90 οι διευθυντές στην Ελλάδα, ασχολούνταν με διαδικασίες σχετικές με γραφειοκρατία ή ήταν εργασίες απλά διεκπεραιωτικές. Στην πορεία ο ρόλος των διευθυντών μετατοπίστηκε στη διοίκηση και την οργάνωση.  Όμως, πραγματική ευελιξία στον ηγέτη νοείται όταν παρέχονται διευρυμένες αρμοδιότητες στον ρόλο του διευθυντή μέσα στο αποκεντρωτικό περιβάλλον που βρίσκεται στο πλαίσιο σχολικής αυτονομίας,. Ο διευθυντής έχει επιτύχει πραγματικά όταν αξιοποιεί τα «εργαλεία» που του προσφέρει ένα σύστημα σχολικής αυτονομίας, ώστε να πλησιάσει το σχολείο περισσότερο τους στόχους του (Κουτούζης, 2012).

## Φυσιογνωμία – προφίλ σχολείου

Η σχολική αυτονομία επιτρέπει στα σχολεία να αναπτύξουν συγκεκριμένα προφίλ ώστε να αποκτήσουν περιθώριο ελιγμών. Τα σχολεία επικεντρώνονται σε συγκεκριμένα γνωστικά αντικείμενα για να προσελκύσουν μαθητές και να ανταπεξέλθουν στον «ανταγωνισμό» των σχολείων. (Altrichter, 2014, σ.7-10).

# Νόμος 4823/2021

## Διδακτικό Υλικό

Με βάση το άρθρο 15, δίνεται η δυνατότητα στους εκπαιδευτικούς να επιλέξουν το σχολικό βιβλίο της αρεσκείας τους, βάση του οποίου οργανώνεται το μάθημα. Μάλιστα, αυτή η επιλογή δίνεται στον διευθυντή σε περίπτωση αδυναμίας απόφασης από τον διδάσκοντα. Ο εκπαιδευτικός έχει πρόσβαση στην ψηφιακή βιβλιοθήκη του μαθήματος, με τη δυνατότητα να χρησιμοποιήσει οποιοδήποτε ψηφιακό βιβλίο επιπρόσθετα με το κύριο βιβλίο.

Η σχεδίαση του κατάλληλου εκπαιδευτικού υλικού σε συνδυασμό με τις παιδαγωγικές μεθόδους, αποτελεί ένα από τα κρίσιμα σημεία και προτεραιότητα για την αναβάθμιση του σχολείου. Συντελεί σημαντικά στη συνεχή βελτίωση της διδακτικής διαδικασίας (Ανδρέου, 1996, σ.5). Ο Κατσαρός (2008) δίνει κατευθυντήριες γραμμές που έχουν ακολουθήσει τα σχολεία “μαγνήτες” και “ειδικής συμφωνίας” στις ΗΠΑ, αναφέροντας ότι οι εκπαιδευτικοί χρειάζεται να έχουν την ελευθερία για τη λήψη αποφάσεων και την ευθύνη σε θέματα προγραμμάτων σπουδών στις αποκεντρωμένες μονάδες του υπουργείου. Μέρος του προγράμματος σπουδών περιλαμβάνει το διδακτικό υλικό που σύμφωνα με τον υπό συζήτηση νόμο αφήνεται στα χέρια των εκπαιδευτικών να επιλέξουν το καταλληλότερο κατά την κρίση τους (σ.98). Από παιδαγωγικής άποψης, σχολική αυτονομία νοείται όταν η μονάδα δύναται να επιλέξει τα κατάλληλα προγράμματα σπουδών και τα περιεχόμενα αυτών με τρόπο ώστε να συμφωνούν με το κοινωνικό και πολιτισμικό πλαίσιο κάτω από το οποίο η μονάδα λειτουργεί (Δοξαριώτης, 2019, σ.620). Η επιλογή διδακτικού υλικού συνδέεται με το προφίλ που επιλέγει κάθε σχολείο αναλόγως τα διδακτικά περιεχόμενα. Η Αυστρία επέτρεψε στα σχολεία να διαμορφώσουν προφίλ σε συγκεκριμένα εκπαιδευτικά προγράμματα που χαρακτηρίζονταν από θεματική ή μεθοδική ειδικότητα, εξωσχολική μάθηση ή συγκεκριμένες υπηρεσίες. Έτσι, τα σχολεία γίνονταν ελκυστικά για συγκεκριμένους μαθητές ή γονείς. Παραδείγματα φυσιογνωμιών σχολείων που πήραν μέρος σε σχετική έρευνα που πραγματοποιήθηκε στην Αυστρία ήταν σχολεία εξειδικευμένα σε νέες τεχνολογίες και τηλεπικοινωνίες, ξένες γλώσσες, δημιουργικότητα, επιστήμη, διοίκηση – μάρκετινγκ, ειδίκευση υγείας, αθλητισμός, κοινωνικότητα και άλλα που επέλεξαν το αντίστοιχο διδακτικό υλικό (Altrichter, 2014, σ.7-10).

## Ανάθεση Διδασκαλίας από τον διευθυντή

Οι αρμοδιότητες του διευθυντικού ρόλου αυξάνονται με το άρθρο 100 του νόμου, που ορίζει ότι ο διευθυντής είναι υπεύθυνος για την ανάθεση μαθημάτων, τάξεων και τμημάτων στο εκπαιδευτικό προσωπικό. Μάλιστα, ο διευθυντής δέχεται εισήγηση από το σύλλογο διδασκόντων χωρίς να δεσμεύεται ότι θα ικανοποιήσει τις προτιμήσεις κάθε διδάσκοντα. Επιπρόσθετα, δίδεται η δυνατότητα να προτείνει ή ακόμα να υποχρεώσει διδάσκοντα σε υπερωριακή εργασία έως 5 ώρες ανά εβδομάδα με διδακτικό σκοπό. Σημειώνεται ότι οι αρμοδιότητες του διευθυντή αυξάνονται, επίσης, με τον νόμο 95 που μπορεί να ορίσει επιμορφωτικά σεμινάρια.

Tο νόημα της διοίκησης μονάδας γίνεται ουσιαστικό όταν παρέχεται ευελιξία και αυτονομία στους ηγέτες. Ρόλος του διευθυντή είναι η σκόπιμη επιρροή των υπολοίπων με σκοπό να επιτύχει ο σχολικός οργανισμός τους στόχους. Στα πλαίσια της σχολικής αυτονομίας ο ηγέτης καλείται να ανταπεξέλθει στα θέματα της εκπαιδευτικής αγοράς, του σχολικού ανταγωνισμού, τη μετρησιμότητα στα αποτελέσματα, τις εξωτερικές πιέσεις και την ποιότητα της εκπαίδευσης (Κουτούζης, 2012). Στη σχολική αυτονομία, επιδιώκεται η καθοδήγηση στους ηγέτες σχολείων και συστημάτων σε όλα τα επίπεδα και προσφέρεται αυτοπεποίθηση ώστε οι εκπαιδευτικοί να παραμείνουν πιστοί στις βασικές αρχές σε έναν ηθικό σκοπό για το εκπαιδευτικό καλό των μαθητών (Crossley, 2013, σ.9,10).

Στα σχολεία που λειτουργούν σε ένα αποκεντρωτικό περιβάλλον, απαραίτητη προϋπόθεση είναι να υπάρχει αντίστοιχη αυτονομία στον “ηγέτη” του σχολείου, δηλαδή στον διευθυντή. Έτσι, ο διευθυντής του σχολείου έχει την υποχρέωση να οργανώσει το εκπαιδευτικό προσωπικό με σκοπό την επίτευξη των στόχων του σχολείου. Αναλαμβάνει την ευθύνη να συνεργαστεί με τους εκπαιδευτικούς για την στοχοθεσία και την επίτευξη αυτών με κάθε δυνατό τρόπο

## Χρηματοδότηση

Η χρηματοδότηση των σχολείων και οι δωρεές αποτελούν μέρος της σχολικής αυτονομίας που περιγράφεται στο άρθρο 99. Τα σχολεία μπορούν να χρηματοδοτούνται από ιδιωτικές πρωτοβουλίες πέραν της κρατικής. Δωρεές μπορεί να αποτελούν η κληρονομική δωρεά, κληροδοσία ή επιχορήγηση από γενικής κατηγορίας πηγές όπως οι εκδηλώσεις. Βασικό πλεονέκτημα της χρηματοδότησης αποτελεί το γεγονός ότι δεν συμψηφίζεται με την κρατική.

Κατευθυντήριες γραμμές αυτόνομων σχολείων στις ΗΠΑ, σημειώνουν ότι πρέπει να διαχωρίζεται η παιδαγωγική υπηρεσία από την χρηματοδότηση. Έτσι, δίνεται από το κράτος ένα κουπόνι για τις παιδαγωγικές δαπάνες κάθε παιδιού, και η κάθε οικογένεια μπορεί να το εξαργυρώσει σε όποιο ιδιωτικό ή δημόσιο σχολείο επιθυμεί. Έτσι, εξασφαλίζεται η χρηματοδότηση της σχολικής μονάδας ενώ η προτεραιότητα του σχολείου μεταφέρεται στην παροχή ποιοτικού παιδαγωγικού επιπέδου, αντί να ασχολείται με τη εξασφάλιση εισροών για τις υποδομές, τα προγράμματα, την παιδαγωγική προσέγγιση. Σκοπός του σχολείου παραμένει η αποτελεσματικότητα των υπηρεσιών του (Κατσαρός, 2008, σ.99). Με χαρακτηριστικό παράδειγμα τη χρήση κουπονιών που χορηγούνται από το κράτος για τη χρηματοδότηση της μονάδας, ο Μούτσιος (2015) αναφέρει ότι η αυτονομία στην οικονομική διοίκηση της μονάδας είναι βασική προϋπόθεση για μία επιτυχημένη σχολική αυτονομία (σ.621). Με δεδομένη τη σχολική αυτονομία, η χρηματοδότηση προσθέτει άλλο ένα εργαλείο στο “οπλοστάσιο” των μονάδων, με τη χρήση του οποίου μπορούν να αποκτήσουν χρηματικούς πόρους με σκοπό τη βελτίωση των υπηρεσιών του σχολείου, τον εξοπλισμό που χρησιμοποιείται, τον προγραμματισμό εξωτερικών δραστηριοτήτων. Ενισχύεται η αυτονομία στην οικονομική διοίκηση και κατ’ επέκταση η σχολική αυτονομία. Παρά ταύτα, η μονάδα θα πρέπει να είναι προσεκτική και να παραμείνει πιστή στο σκοπό που δεν είναι άλλος από την παροχή παιδαγωγικών υπηρεσιών και όχι η αναζήτηση χρηματοδοτήσεων.

# Πρότυπο γυμνάσιο τεχνολογίας και τηλεπικοινωνιών

## Περιγραφή - πεδίο

Το πρότυπο γυμνάσιο τεχνολογίας και τηλεπικοινωνιών είναι μία σχολική μονάδα που έχει σκοπό να εντρυφήσει τους μαθητές στις νέες τεχνολογίες και τον ψηφιακό κόσμο. Γνωστικά αντικείμενα του προγράμματος αποτελούν η ρομποτική, ο προγραμματισμός, η ψηφιακή σχεδίαση, οι τηλεπικοινωνίες και η τεχνολογική εξέλιξη. Διατηρεί σταθερή συνεργασία με το Πανεπιστήμιο Κρήτης μέσω του οποίου προσφέρονται δράσεις που σχετίζονται με τον ψηφιακό κόσμο και διάφορα ερευνητικά προγράμματα. Για να φοιτήσει κάποιος μαθητής θα πρέπει να επιτύχει στις κατατακτήριες εξετάσεις και να είναι αποδοτικός σε όλη την σχολική του θητεία. Οι μαθητές έχουν ιδιαίτερες επιδόσεις και το ποσοστό των αδιάφορων μαθητών συνεχώς βελτιώνεται ενώ το προσωπικό έχει υψηλά τυπικά προσόντα.

Για το σχολείο, μείζονος σημασίας είναι το πεδίο της διδασκαλίας καθώς εξαρτάται από τη γνώση και την προσέγγιση των τεχνολογιών. Τα μαθήματα προϋποθέτουν τη χρήση τεχνολογικών υποδομών και χρειάζεται να οργανωθούν με τρόπο ώστε να ακολουθούν τις τελευταίες εξελίξεις και να πλαισιώνουν σωστά το μάθημα. Η επιστήμη των υπολογιστών αποτελείται από δύσκολους και δυσνόητους όρους. Έτσι, η διδασκαλία πρέπει να πλαισιωθεί προσεκτικά και με υπομονή, ώστε να γίνει αντιληπτή. Ακόμα, μπορεί να βασίζεται σε προϋπάρχουσες τεχνολογικές γνώσεις, που η διδασκαλία δεν θα πρέπει να τις θεωρήσει δεδομένες αλλά να κρατήσει συμμετοχικούς όλους τους μαθητές στο μάθημα,. Ο εξοπλισμός χρειάζεται να εμπλουτίζεται και να είναι προσβάσιμος σε όλους τους μαθητές.

## Στρατηγικοί στόχοι

Δύο στρατηγικοί στόχοι που βοηθούν στο σκοπό του πρότυπου γυμνασίου τεχνολογίας και τηλεπικοινωνιών είναι: (α) η δημιουργία περιβάλλοντος βέλτιστης αξιοποίησης έρευνας, τεχνολογίας και καινοτομίας στο σχολείο και (β) οι συνεργασίες με τρίτους φορείς σε τεχνολογικό και επιστημονικό επίπεδο. Σχετικά με τον πρώτο στόχο, το αντικείμενο του προφίλ του σχολείου υπόσχεται στους μαθητές ότι διεξάγονται μαθήματα με τελευταίας τεχνολογίας εξοπλισμό, που αξιοποιείται στο μέγιστο. Ταυτόχρονα, οφείλει να παρέχει την απαραίτητη γνώση στους μαθητές και να συνδυάζει την έρευνα στο πρόγραμμα. Η έρευνα είναι απαραίτητο πεδίο σε μία επιστήμη που συνεχώς εξελίσσεται. Επομένως, βασικός και καίριας σημασίας στόχος είναι το σχολείο να καινοτομεί μέσω των τεχνολογιών που προσεγγίζονται και των ερευνών που πραγματοποιούνται. Αναφορικά με τον δεύτερο στόχο, η εξέλιξη της τεχνολογίας είναι απαραίτητο να προβληθεί στους μαθητές, που πρέπει να έρθουν σε επαφή με ερευνητικά κέντρα όπως το Ίδρυμα Τεχνολογίας και Έρευνας του Ηρακλείου, με ιδιωτικές εταιρείες ανάπτυξης λογισμικού που υλοποιούν τελευταίας τεχνολογίας προγράμματα και εφαρμογές και με ποικιλία δράσεων που σχετίζονται με τις τηλεπικοινωνίες και γενικότερα την τεχνολογία. Άρα, επίσης καίριας σημασίας είναι οι συνεργασίες που πραγματοποιούνται με τρίτους φορείς, ώστε να φέρνουν τους μαθητές σε επαφή με την καθημερινή και εξελισσόμενη τεχνολογία.

## Ανάγκες – Περιορισμοί - Ευκαιρίες

Αναφορικά με την βέλτιστη αξιοποίηση της τεχνολογίας, για να ανταπεξέλθει το σχολείο στις απαιτήσεις έχει ανάγκη από κατάλληλες τεχνολογικές υποδομές, τη στέγαση σε κατάλληλο κτίριο που διαθέτει ειδικούς χώρους και είναι μεγάλο, εξειδικευμένο εκπαιδευτικό προσωπικό που ανταποκρίνεται στις ανάγκες. Οι προκλήσεις που καλείται να αντιμετωπίσει είναι η συνεχής κατάρτιση και συνεχιζόμενη εκπαίδευση του προσωπικού στα τεχνολογικά γεγονότα, ώστε να διαμορφώνουν καταλλήλως το μάθημα και να αξιοποιούν επαρκώς την τεχνολογία. Μεγαλύτερη πρόκληση, όμως, αφορά το κόστος που χρειάζεται να δαπανηθεί για να διατεθεί η απαραίτητη υποδομή και για τη συνεχόμενη εκπαίδευση και αμοιβή του εξειδικευμένου προσωπικού. Από την άλλη πλευρά, όμως, ευκαιρία αποτελεί ότι μπορεί να δοθούν ευκαιρίες χρηματοδότησης υποδομής από το ελληνικό κράτος ή και την ευρωπαϊκή ένωση για αγορά εξοπλισμού. Επίσης, όλο και περισσότερα παιδιά ενδιαφέρονται για την τεχνολογία και βάζουν στόχο να μαθητεύσουν σε σχολείο τεχνολογίας κι έτσι αυξάνεται η φήμη του σχολείου. Σχετικά με τις συνεργασίες με τρίτους φορείς, οι ανάγκες που προκύπτουν είναι η αναζήτηση των κατάλληλων συνεργατών, η επιλογή της κατάλληλης δράσης και η σωστή οργάνωση του προγράμματος. Πρόκληση προς αυτή κατεύθυνση αποτελεί η πρόκληση ενδιαφέροντος υποψήφιου συνεργάτη για να προγραμματιστεί μία δράση. Οι εταιρείες και τα ιδρύματα τεχνολογίες, επίσης, συνήθως έχουν περιορισμένο χρόνο, γεγονός που συμβάλλει αρνητικά στο κλείσιμο συμφωνίας. Πρόκληση, επίσης, αποτελεί το κόστος οργάνωσης δράσης μέσω της συνεργασίας και ο χρόνος που απαιτείται γι’ αυτό. Παρ’ όλ’ αυτά, οι συνεργαζόμενες ιδιωτικές εταιρείες ή τα ερευνητικά κέντρα θα αποσκοπούν στην εύρεση νέων ερευνητών με φιλοδοξίες ή επιστημόνων πληροφορικής, ώστε να συνάψουν μία σχέση με τον μαθητή από νωρίς και να κατοχυρώσουν μελλοντική θέση εργασίας για αυτόν. Τούτο αποτελεί ιδιαίτερα σημαντική ευκαιρία για τους μαθητές του σχολείου.

# Συμπεράσματα

Από τη βιβλιογραφία και τη σχετική έρευνα που έχει γίνει για τη σχολική αυτονομία, βλέπουμε ότι η οργάνωση του εκπαιδευτικού συστήματος απορρέει από τη φιλοσοφία και την ιδεολογία της κυβέρνησης και από τον αποκεντρωτικό χαρακτήρα της. Συνδέεται, επίσης, με την εκπαιδευτική προσέγγιση, τους εθνικούς στόχους, τη διαχείριση κοινωνικών ομάδων και την κοινωνική μεταβολή. (Κατσαρός, 2008, σελ. 93)

## Πλεονεκτήματα

Όταν προωθείται η αυτονομία των μονάδων, γίνεται σύνδεση με αποσυγκέντρωση ευθυνών και αρμοδιοτήτων ενώ ταυτόχρονα εμπλουτίζεται και αυτονομείται ο ρόλος του διευθυντή. Οι μονάδες που υποστηρίζονται να είναι αυτόνομες σε αντίστοιχες χώρες φαίνεται να έχουν μεγαλύτερες επιδόσεις και αυξημένη αποτελεσματικότητα στο έργο τους (Δοξαριώτης, 2019, σ.620,622). Η επιλογή διδακτικού υλικού, δίνει την ελευθερία στον εκπαιδευτικό να οργανώσει το μάθημα με τον τρόπο που επιθυμεί, πλαισιώνοντας όχι μόνο τις διδακτικές μεθόδους που επιθυμεί να αξιοποιήσει αλλά και τις πληροφορίες ενός γνωστικού αντικειμένου που θα διδάξει στα παιδιά. (Ανδρέου, 1996, σ.5). Με δεδομένο τον ανταγωνισμό που προκαλείται με την εφαρμογή της σχολικής αυτονομίας σε ένα αποκεντρωτικό περιβάλλον, δημιουργείται η ανάγκη ύπαρξης προοπτικής και κατεύθυνσης σε κάθε σχολική μονάδα ώστε να ανταπεξέλθει στις απαιτήσεις της αγοράς. Τον εμψυχωτικό αυτό ρόλο αναλαμβάνει ο διευθυντής (Κουτούζης, 2012).

## Μειονεκτήματα

Το γεγονός της αυτονομίας έχει ταυτόχρονα αρνητικές επιπτώσεις σε θέματα. Η επιφόρτωση στην εργασία και τις ευθύνες του διευθυντή, η ενίσχυση των κοινωνικών ανισοτήτων, ανισότητα στη χρηματοδότηση και η κατάχρηση δημόσιων πόρων αποτελούν κάποιες από αυτές όπως αναφέρει ο Δοξαριώτης. Σημαντικό μειονέκτημα αποτελεί ο κίνδυνος να μετατραπεί το σχολείο σε οργανισμό αγοράς με σκοπό την αναζήτηση πελατών και την ιδέα της εκπαίδευσης σας προϊόν ενώ περιορίζεται ο σκοπός της εκπαιδευτικής διαδικασίας (Δοξαριώτης, 2019, σ.620, 622). Μέσω της διαμόρφωσης διαφορετικών προφίλ, ο ανταγωνισμός έγινε αναπόσπαστο κομμάτι της αυτονομίας και η ανάπτυξη ειδικού προφίλ ένα εργαλείο για να κρατηθεί το σχολείο στον αγώνα αυτό. Η διατήρηση και η αύξηση του αριθμού των προσλήψεων φοιτητών έγινε δείκτης επιτυχίας στον διαγωνισμό μεταξύ σχολείων. Η επιτυχία στην πρόσληψη μεγάλου αριθμού φοιτητών ανοίγει την ευκαιρία επιλογής μεταξύ των υποψηφίων. Αυτή η ευκαιρία χρησιμοποιείται για την επιλογή «καλών» μαθητών όπως μετριέται με τα κριτήρια της ακαδημαϊκής επίδοσης και κοινωνικό υπόβαθρο. Η ανάπτυξη των σχολικών προφίλ και οι διαδικασίες επιλογής εντός και μεταξύ σχολείων οδηγούν σε πρόσθετες διαδικασίες διαφοροποίησης και ιεράρχησης στο σχολικό σύστημα. (Altrichter, 2014)

# Βιβλιογραφία

Altrichter, H., Heinrich, M., & Soukup-Altrichter, K. (2014). School decentralization as a process of differentiation, hierarchization and selection. Journal of Education Policy, 29(5), 675-699.

Crossley, D. (Ed.). (2013). Sustainable school transformation: an inside-out school led approach. A&C Black.

Ανδρέου, Α. (1996). Σχετικά με την «Αποκέντρωση» του εκπαιδευτικού συστήματος. Θέσεις - τριμηνιαία επιθεώρηση, 55

Δοξαριώτης, Γ. (2019). Σχολική Αυτονομία: δυνατότητες και όρια. 4ο Διεθνές Συνέδριο για την Προώθηση της Εκπαιδευτικής Καινοτομίας Λάρισας, 619-624

Κατσαρός, Ι. (2008). Αποκέντρωση και αποσυγκέντρωση: κριτική θεώρηση του γενικού πλαισίου και των σχετικών τάσεων στο χώρο της εκπαίδευσης. Επιστημονικό Βήμα, 9, 88-108.

Κουτούζης, Μ. (2012). Διοίκηση-Ηγεσία-Αποτελεσματικότητα: Αναζητώντας πεδίο εφαρμογής στο ελληνικό εκπαιδευτικό σύστημα. Στο: Καρακατσάνη, Δ. & Παπαδιαμαντάκη, Γ.(Επιμ.), Σύγχρονα Θέματα Εκπαιδευτικής Πολιτικής. Αθήνα: Επίκεντρο.

Μούτσιος, Σ. (2015). Εκπαιδευτικές μεταρρυθμίσεις στις οικονομικά αναπτυγμένες αγγλόφωνες χώρες: σχολική αυτονομία και εκπαιδευτική αγορά. Παιδαγωγική επιθεώρηση, 31.